Desember på Pluto

O, jul med din glede og barnlige lyst, vi ønsker deg alle velkommen! Vi er inne i årets koseligste måned i barnehagen, desember og julemåned. November var den store eventyrmåneden. Vi startet opp med eventyret om Bukkene Bruse, som raskt ble en suksess. Vi har gått tur til trollene, lekt bukker og troll både ute og inne, og sunget en god del. Barna har fått brukt tallbegreper og utforsket med rom og form. Vi har også fortalt eventyrene og Rødhette og Gullhår, men for de aller yngste var det Bukkene Bruse som var mest fengende. Selv om ”eventyrmåneden” nå er over, kommer vi ikke til å legge eventyr på hylla! De eldste barna fikk også med seg forestillingen om Folk og røvere i Kardemommeby, en forestilling som var svært vellykket. Studentene Esra og Christian fortsetter et par uker inn i desember før de tar juleferie. De kommer tilbake igjen de to første ukene i 2016.

I desember måned er det naturlig nok jul som står sterkest i fokus. Vi skal ha juleverksted og koselige aktiviteter som blant annet julekonsert, nissefest og julefrokost hvor skoleklubben går i Luciatog. Hver dag i desember skal vi ha julesamling hvor vi trekker et navn som får dagens pepperkakehjerte i adventskalenderen vår. Hver mandag blir det adventssamling hvor vi tenner lys. I julesamlingene skal vi fortelle julehistorier og synge julesanger. Sangene vi kommer til å ha mest i fokus er ”På loven sitter nissen”, ”Musevisa”, ”Så går vi rundt om en enerbærbusk” og ”O, jul med din glede”. Det blir en del formingsaktiviteter den kommende måneden, og barna vil nok etter hvert komme hjem med noen hemmeligheter. Vi ønsker også å ikke legge opp altfor mange fastsatte aktiviteter slik at vi kan være litt spontane og riktig kose oss i juletiden. Vi vet at desember er en travel måned for alle og enhver, og vi ønsker derfor ikke at det skal bli en stressene hverdag i barnehagen, verken for barn eller voksne. Derfor skal vi fokusere på å ha en avslappende og koselig måned mens vi sammen gleder oss til jul!

Første helg i desember arrangerer FAU juletrefest for foreldre og barn. Husk at fristen for påmelding er **mandag 30. november!** Lapp og penger leveres på avdelingen.

Fredag 11. desember blir det julefrokost i barnehagen i tidsrommet 08:00-09:30 hvor det blir servert frokost, kaffe og lussekatter fra skoleklubben som går i Luciatog. Vi håper at dere foreldre og eventuelt andre slektninger og venner har anledning til å komme innom og ta en kopp kaffe og en matbit med oss.

Onsdag 16.desember skal vi på julekonsert med Stavanger Symfoniorkester kl. 11:00.

Fredag 18. desember blir det nissefest for barna. Da er det tiden for å finne fram nisseluen og kle seg opp som smånisser. Vi skal ha fellessamling og spiser grøt til lunch. Og hvem vet, kanskje får vi et besøk av nissen?

Juleferielaper er delt ut, og vi ber om at dere leverer lappene så snart som mulig, og senest **fredag 4. desember.** Barnehagen har åpningstid fra 7:30-12:00 på julaften og nyttårsaften. **Vi minner også om planleggingsdag mandag 4. januar.**

Til slutt vil vi opplyse om at Barbro og Marianne for tiden studerer for å bli barne- og ungdomsarbeidere. De har lest mye i høst, og er nå klar for teoretisk eksamen. De blir derfor borte noen dager i begynnelsen av desember, men vi ønsker dem lykke til og gleder oss veldig til å få to fagarbeidere på avdelingen når de får tatt fagprøven på nyåret!

**Vi ønsker alle sammen en god førjulstid!**

**Julehilsen fra Barbro, Marianne, Elisabeth og Julie**

**Desember på Pluto**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 30.Baking/ juleaktiviteter | 1.Ute/innelek. Neptun passer barna. | 2.Turdag | 3.Vi baker pepperkaker | 4.JuleaktiviteterPizza til lunch |
| 7.Juleaktiviteter | 8.Ute/innelek med Neptun | 9.Tur til byen  | 10.Baking av julekaker | 11.Julefrokost for foreldre 08:00-09:30Juleaktiviteter |
| 14.Juleaktiviteter | 15.Ute/innelek. Neptun passer barna. | 16.Julekonsert med Stavanger symfoniorkester | 17.Grupper | 18.Nissefest |
| 21.Juleaktiviteter | 22.Juleaktiviteter | 23.Juleaktiviteter | 24.**Julaften. Åpent****7:30 – 12:00** | 25.**1. Juledag. Barnehagen er stengt.** |
| 28.Romjuls-aktiviteter | 29.Romjuls-aktiviteter | 30.Romjuls-aktiviteter | 31.**Julaften. Åpent****7:30 – 12:00** | 1.**1. Nyttårsdag. Barnehagen er stengt.** |